На основу члана 118. став 1 тачка 1) Закона о раду („Службени гласник РС“, бр. 24/2005, 54/2009, 32/2013, 75/2014, 13/2017 и 95/2018-аутентично тумачење), чл. 26. став 1 и 2. Посебног колективног уговора за запослене у основним и средњим школама и домовима ученика ("Сл. гласник РС", број 21/2015, 92/2020 и 123/2022), Школски одбор дана 04.04.2023. године, доноси

**ПРАВИЛНИК**

**О НАКНАДИ ТРОШКОВА ПРЕВОЗА ЗАПОСЛЕНИХ**

**Члан 1.**

Овим Правилником се уређује право запослених у школи на накнаду материјалних трошкова на име превоза на рад и са рада, као и услови, висина и начин исплате ове накнаде.

**Члан 2.**

Запослени у школи остварују право на накнаду трошкова превоза за долазак на рад и одлазак са рада у складу са Законом о основама система образовања и васпитања, Законом о раду, Посебним колективним уговором за запослене у основним и средњим школама и домовима ученика.

**Члан 3.**

Право на накнаду трошкова превоза имају запослени који путују на посао и са посла и чије је место становања удаљено најмање једну станицу у јавном саобраћају,а уколико нема линијског превоза, за обрачун ће се користити висина цене карте за исту удаљеност где линијски превоз постоји.

**Члан 4.**

Ради остваривања права на накнаду трошкова превоза запослени је дужан да да писмену изјаву (одговарајућа веродостојна рачуноводствена исправа)која је саставни део овог Правилника ),са именом и презименом, бројем личне карте, подацима о адреси становања, линији међуградског превоза коју користе приликом доласка и одласка са рада, и изјашњење о томе да ли жели куповину месечне претплатне карте или исплату у готовом новцу.

Давање неистинитих података сматра се повредом радних обавеза и подлеже дисциплинској и материјалној одговорности запослених.

**Члан 5.**

Промена места становања запосленог након закључења уговора о раду, не може да утиче на увећање трошкова превоза које је послодавац дужан да накнади запосленом у тренутку закључења уговора о раду, без сагласности послодавца.

**Члан 6.**

Накнада трошкова превоза за долазак и одлазак са рада запосленом врши се у виду обезбеђења месечне претплатне карте, или цене карте у јавном саобраћају исплатом у висини двоструког износа цене појединачне превозне карте за сваки дан када је запослени долазио на посао.

Уколико је перонска карта услов коришћења превоза, сматра се да је иста саставни део трошкова превоза.

**Члан 7.**

Запослени је дужан да сваку промену чињеница од којих зависи остваривање права на накнаду трошкова превоза пријави благовремено секретару школе и то најкасније од 20-ог до 25-ог у месецу за наредни месец.

**Члан 8.**

У случају немогућности утврђивања цене карте у јавном саобраћају,услед непостојања линијског превоза, за обрачун трошкова превоза за долазак и одлазак са рада за обрачун ће се користити висина цене карте за исту удаљеност где линијски превоз постоји.

**Члан 9.**

Средства за накнаду трошкова превоза обезбеђују се у буџету јединице локалне самоуправе на основу чл.159 Закона о основама система образовања и васпитања.

Школа је дужна да обавезу из ст.1 овог члана испуни када општинска управа општине Петровац на Млави дозначи новчани износ на жиро рачун школе у року од 2 дана од дана доспећа средстава.

**Члан 10.**

Исплата накнаде трошкова превоза не може бити већа од стварних трошкова превоза у градском саобраћају.

**Члан 11.**

Послодавац доставља списак запослених којима се обезбеђују месечне карте општинској управи у Петровцу на Млави на оверу до 20. у месецу за наредни месец.

За запослене којима се исплаћује накнада у новцу, послодавац доставља списак са обрачунатим трошковима до 30.у месецу за претходни месец.

**Члан 12.**

Против запосленог који да нетачне податке, одн. податке који не одговарају стварном стању на основу којих остварује право на накнаду трошкова превоза биће покренут дисциплински поступак.

**Члан 13.**

Овај правилник ступа на снагу осмог дана од дана објављивања на огласној табли школе.

Правилник је објављен на огласној табли школе дана 04.04.2023. године.године и ступа на снагу осмог дана од дана објављивања,тј.дана 12.04.2023.године.

У Шетоњу,

Дана 04.04.2023. године

Председник школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_

Дијана Пајић